ORDE do 29 de xuño de 2005 pola que se clasifica como mixta a Fundación Puente Atlántico.
CONSELLERÍA DA PRESIDENCIA, RELACIÓNS INSTITUCIONAIS E ADMINISTRACIÓN PÚBLICA — III. OUTRAS DISPOSICIÓNS — 13/07/2005

Visto o expediente de clasificación da Fundación Puente Atlántico, con domicilio na Coruña.
Supostos de feito.
1. A fundación formulou solicitude de clasificación para efectos da súa inscrición no Rexistro de Fundacións de Interese Galego.
2. A fundación foi constituída en escritura pública outorgada na Coruña, o día vinte e nove de abril de dous mil cinco, ante o notario José Manuel Lois Puente co número de protocolo mil catrocentos once do seu protocolo por Alfonso Luis Bravo Juega, Santiago Fernández Fernández e Jesús García Rojo.
3. O obxecto da fundación é, segundo establece o artigo seis dos estatutos a promoción, fomento, desenvolvemento, execución e asesoramento na realización de proxectos de cooperación e de actividades que contribúan á consecución nos seus ámbitos de actuación de obxectivos en materia de democracia, empresa, ambiente, ciencia e tecnoloxía, como vía cara á prosperidade económica e o benestar social.
4. O padroado da fundación estará composto por José Luis Meilán Gil como presidente, Santiago Fernández Fernández como secretario e Jesús García Rojo e Alfonso Luis Bravo Juega como vogais.
5. A comisión integrada polos secretarios xerais de todas as consellerías eleva ao conselleiro da Presidencia, Relacións Institucionais e Administración Pública proposta de clasificación como mixta da Fundación Puente Atlántico, dado o seu obxecto e finalidade, polo que, véndose cumpridos os requisitos esixidos na Lei 7/1983, do 22 de xuño, e na Lei 11/1991, do 8 de novembro, de reforma da lei anterior, de réxime das fundacións de interese galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o regulamento de organización e funcionamento do protectorado das fundacións de interese galego, procede a súa clasificación como mixta e a súa adscrición á Consellería da Presidencia, Relacións Institucionais e Administración Pública.
Fundamentos de dereito.
1. O artigo 34 da Constitución española recoñece o dereito de fundación para fins de interese xeral de acordo coa lei, e o artigo 27.26 do Estatuto de autonomía para Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2º c) do Decreto 248/1992, do 18 de xuño, polo que se aproba o regulamento de organización e funcionamento do protectorado das fundacións de interese galego, corresponde a esta consellería a clasificación da fundación e a adscrición á consellería correspondente, quen exercerá plenamente o protectorado sobre ela.
3. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola Comisión de Secretarios Xerais na súa reunión do día 28 de xuño de 2005.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril); a Lei 7/1983, do 22 de xuño, e na Lei 11/1991, do 8 de novembro, de reforma da anterior, de réxime das fundacións de interese galego, así
como as demais normas de desenvolvemento e de xeral aplicación.
Na súa virtude,
DISPOÑO:
Clasificar como mixta a Fundación Puente Atlántico adscribíndoa á Consellería da Consellería da Presidencia, Relacións Institucionais e Administración Pública que exercerá plenamente o protectorado sobre ela.
Santiago de Compostela, 29 de xuño de 2005.
Jaime Pita Varela
Conselleiro da Presidencia, Relacións
Institucionais e Administración Pública